Alle elever i 1. og 2. klasse på Havebakkeskolen i Als i Mariagerfjord Kommune blev i fredags sendt hjem, efter en elev i 1. klasse er konstateret smittet med COVID-19. Skolen har givet forældre og elever besked via kommunikationsplatformen Aula. - Jeg havde da håbet, vi kunne holde COVID-19 fra døren længere tid, men det kommer ikke som nogen overraskelse, fordi der jo er så mange smittede rundt omkring os. Vi er en kommune, hvor mange forældre pendler til arbejdspladser længere væk, så det øger risikoen for at få smitten ind på skolen, siger skoleleder Lars Buur Nørlev. Eleverne i den 1. klasse, der var sammen med den smittede elev i fredags, skal testes negative to gange, før de må komme i skole igen. De blev testet første gang tirsdag, og skal testes igen torsdag. Så de kan potentielt være tilbage i skole på fredag. - Vi går med livrem og seler og følger Sundhedsstyrelsens anbefalinger, og så har vi også fået god støtte fra forvaltningen i vores kommune, så vi er sikre på at gøre det rigtigt, fortæller Lars Buur Nørlev. Skolelederen er også glad for den opbakning, han har fået fra forældrene i de pågældende klasser. - Vi har mødt stor opbakning og forståelse, selv om det er så små elever, der skal sendes hjem. De kan jo ikke være alene hjemme, så vi ved godt, at det kræver noget af forældre, når vi sender to hele klasser hjem. Men i betragtning af, at det er så stor en indgriben, så har forældrene været rigtig gode og ordentlige over for vores personale, siger Lars Buur Nørlev.

Referat:
Alle elever i 1. klasse skal testes to gange, før de må komme i skole igen. Fredag kan de potentielt være tilbage. Skoleleder takker forældrene for opbakning.